23. Høring af Praksisplan for fysioterapi (Åben)
Tidl. politisk behandling BY, 28.01.20, pkt. 27
Forventet sagsgang
SS-U, ØK, BY
Lovgrundlag
Sundhedsloven, Bekendtgørelse om tilskud til 
fysioterapi, Overenskomster for fysioterapi
SAGENS INDHOLD
Byrådet skal i denne sag tage stilling til høringssvar fra [adresse] til 
revideret praksisplan for fysioterapi i den midtjyske region. 
Planen vedrører den fysioterapeutiske behandling borgere modtager efter lægehenvisning. Det drejer sig 
om borgere, der får behandling med egenbetaling og offentligt tilskud (almindelig fysioterapi og almindelig 
ridefysioterapi) eller uden egenbetaling (vederlagsfri fysioterapi og vederlagsfri ridefysioterapi). De 
vederlagsfrie tilbud er for borgere med svært fysisk handicap eller funktionsnedsættelse som følge af 
fremadskridende sygdom.
I [adresse] er der fire privatpraktiserende fysioterapeutklinikker og to rideklubber, der kan give behandling 
med offentligt tilskud. Derudover har Favrskov Kommune et kommunalt tilbud om vederlagsfri fysioterapi, 
som lægehenviste borgerne kan vælge på lige fod med tilbuddet hos de privatpraktiserende fysioterapeuter. 
Borgerne kan også frit vælge at benytte fysioterapeutklinikker i andre kommuner.  
Hvis en privatpraktiserende fysioterapeut skal give behandling med offentligt tilskud, skal fysioterapeuten 
godkendes som yder af offentlig behandling (være tildelt et ydernummer). Ydernummeret er tilknyttet en 
bestemt kapacitet, som definerer, hvor meget fysioterapeuterne på den pågældende klinik kan behandle 
med offentligt tilskud. 
De overordnede rammer for de privatpraktiserende fysioterapeuter er fastsat i nationale overenskomster. 
Ifølge overenskomsterne har region og kommuner ansvaret for at planlægge og tilrettelægge kapaciteten 
på fysioterapiområdet i en praksisplan. Den nuværende praksisplan er fra 2020 og skal nu revideres som 
følge af nye overenskomster på området. 
Forslaget til revideret praksisplan er udarbejdet i et samarbejde mellem midtjyske repræsentanter fra 
kommuner, region og privatpraktiserende fysioterapeuter. Praksisplanen er bygget op om temaerne 1) 
kapacitet og tilgængelighed, 2) sammenhæng med det øvrige sundhedsvæsen og 3) kvalitetsudvikling. For 
hvert tema indeholder planen en række anbefalinger, der er opsummeret i nedenstående tabel. 
Tema
Anbefalinger
Kapacitet og 
tilgængelighed

Den fysioterapeutiske kapacitet vurderes overordnet at være 
dækkende, og der lægges derfor ikke op til en udvidelse i 
form af nye ydernumre med ny kapacitet. 

Mulighederne for at sikre en mere ligelig fordeling af den 
eksisterende kapacitet på tværs af den midtjyske region skal 
afsøges, og der skal udarbejdes en beskrivelse af, hvordan 
eventuel flytning af kapacitet kan finde sted. 
[adresse]: EMN-2024-02648
Dok-ID: 3813677
Sagsbehandler: mfha
Byråd
17. december 2024  16:00

Kapacitetsbehovet skal evalueres ultimo 2025 med henblik på 
at vurdere, om kapaciteten fortsat er dækkende. 

Holdtræning og/eller virtuel træning og konsultation skal 
anvendes, når det er fagligt relevant ift. patientens situation. 
Sammenhæng til 
det øvrige 
sundhedsvæsen

Samarbejdet mellem praktiserende fysioterapeuter og 
kommuner om de største patientgrupper indenfor vederlagsfri 
fysioterapi (fx sclerose-patienter) bør være systematiseret. 

Samarbejdet, det gensidige kendskab og kommunikationen 
mellem praktiserende fysioterapeuter og praktiserende læger 
bør udvikles. 
Kvalitetsudvikling 

Borgere skal i højere grad kunne fremsøge oplysninger om 
særlige faglige kompetencer/specialisering via sundhed.dk. 

Regionen skal i højere grad kunne understøtte de 
praktiserende fysioterapeuters kvalitetsarbejde med data. 
Fristen for at afgive høringssvar er 6. januar 2025. Den endelige praksisplan forventes sendt til politisk 
godkendelse i de midtjyske kommunalbestyrelser og regionsrådet i foråret 2025. 
VURDERING
Social og Sundhed har udarbejdet et forslag til høringssvar, hvor [adresse] bakker op om 
praksisplanen og dens anbefalinger. Social og Sundhed vurderer samlet set, at praksisplanen udgør et 
godt grundlag for tilrettelæggelsen af det fysioterapeutiske tilbud. 
Region Midtjylland har samlet set en højere fysioterapeutisk kapacitet end landsgennemsnittet. Ligeledes 
er de gennemsnitlige udgifter per patient, der modtager almen og vederlagsfri fysioterapi i den midtjyske 
region, højere end landsgennemsnittet. På den baggrund finder Social og Sundhed det relevant, at der i 
praksisplanen ikke sker kapacitetsudvidelser på regionsplan.
Af praksisplanen fremgår det, at Favrskov Kommune er en af de kommuner, der har den laveste kapacitet 
til vederlagsfri fysioterapi (flest indbyggere per kapacitet) i den midtjyske region. I disse tal er det dog ikke 
indregnet, at Favrskov Kommune har etableret et kommunalt tilbud om vederlagsfri fysioterapi. Indregnes 
de ydelser, der blev leveret af kommunens eget tilbud i årene 2022-23 svarer det til, at der var 5.800 borgere 
per fysioterapeutisk kapacitet til vederlagsfri fysioterapi i stedet for 6.700 borgere per fysioterapeutisk 
kapacitet som fremgår af tabel 1 i praksisplanen. Når det kommunale tilbud indregnes, har [adresse] 
Kommune fortsat en lidt lavere kapacitet end regionsgennemsntittet på 5.000 borgere per fysioterapeutisk 
kapacitet. Dette skal ses i lyset af, at sygdomsforekomsten i [adresse] er lavere end i mange 
andre kommuner (jf. undersøgelsen ”Hvordan har du det?” og tabel 16 i praksisplanen), og at de fire 
klinikker med ydernummer i [adresse] har få ugers ventetid på vederlagsfri fysioterapi. På den 
baggrund er det Social og Sundheds vurdering, at der ikke er grundlag for at byde ind på ny kapacitet. 
I forslaget til høringssvaret udtrykkes der opbakning til, at det i løbet af planperioden evalueres om den 
fysioterapeutiske kapacitet fortsætter med at være dækkende. Der opfordres til at inkludere aktiviteten i de 
kommunale tilbud i evalueringen. Der gives samtidig opbakning til at evaluere, om der er en passende 
fordeling af den eksisterende fysioterapeutiske kapacitet inden for den midtjyske region, så kapaciteten 
matcher de lokale behov.
Endelig bakkes der i høringssvaret op om initiativerne i forhold til at sikre fortsat udvikling af det tværfaglige 
samarbejde og understøtte arbejdet med kvalitetsudvikling. [adresse] er løbende i dialog med 
de privatpraktiserende fysioterapeutklinikker og oplever et godt samarbejde om at give borgerne de tilbud, 
de er berettiget til i henhold til sundhedsloven.
Praksisplanen har været i høring hos Handicaprådet og Ældrerådet forud for den politiske behandling. 
Handicaprådet beskriver, at nogle borgere har oplevet ventetid på ridefysioterapi hos de nærliggende 
rideklubber. Der er 19 ridefysioterapeuter med ydernummer i [adresse], hvoraf to er placeret i 
Favrskov Kommune. I praksisplanen vurderes det, at der er god tilgængelighed til ridefysioterapi i hele 
regionen. Det fremgår også, at der i perioden 2021-2023 på regionsplan har været et mindre fald i andelen 
af borgere, der modtog ridefysioterapi. Det fremgår dog ikke, hvordan ventetiderne på ridefysioterapi er i 
de forskellige dele af regionen. Social og Sundhed forventer, at der også vil være fokus på ventetiden til 
ridefysioterapi i den evaluering, som skal laves i løbet af planperioden. 
Handicaprådet påpeger desuden, at mange borgere med kognitive udfordringer har vanskeligt ved at 
profitere af holdtræning og virtuelle konsultationer/træning. Social og Sundhed bemærker, at det er 
beskrevet i praksisplanen, at holdtræning og virtuelle tilbud skal benyttes, når det giver kvalitetsmæssig 
mening. Det fremgår også, at holdtræning i dag særligt benyttes til patienter med fremadskridende sygdom 
og i mindre grad til patienter med svært fysisk handicap. 
Ældrerådet bakker op om, at der laves en evaluering af den fysioterapeutiske kapacitet i løbet af 
planperioden, og at der er opmærksomhed på at sikre ligelig fordeling af den fysioterapeutiske kapacitet 
inden for den midtjyske region. 
Endelig fremhæver Handicaprådet og Ældrerådet væsentligheden af henholdsvis pårørendeinddragelse 
og forebyggelse. Social og Sundhed vurderer, at dette er kerneelementer i fysioterapeuternes arbejde, 
selvom det ikke er beskrevet i praksisplanen. 
ØKONOMI
Udgifterne til vederlagsfri fysioterapi og ridefysioterapi afholdes af kommunerne. Udgifterne til almen 
fysioterapi og ridefysioterapi betales delvist af borgeren, regionen og kommunerne. Praksisplanen har 
ingen konsekvenser for det honorar, den enkelte borger betaler.
Da visitationsretten til de ydelser, som praksisplanen vedrører, ligger hos de praktiserende læger, har de 
enkelte kommuner begrænset mulighed for at styre økonomien. I overenskomsterne for fysioterapi er der 
imidlertid indført faste økonomiske rammer, som udgifterne på landsplan skal holdes inden for. Hvis 
udgifterne overstiger de aftalte rammer, vil der det efterfølgende år ske en modregning i fysioterapeuternes 
honorartakster. I de nye overenskomster er der desuden indført omsætningsgrænser, som er defineret af 
de enkelte klinikkers kapacitet. Når en klinik har nået den fastlagte omsætningsgrænse, kan klinikken 
fortsætte med behandling, men for almen fysioterapi reduceres honoraret fra regionen med 40% og for 
vederlagsfri fysioterapi reduceres honoraret fra kommunerne med 40%. 
Med den nye overenskomst for vederlagsfri fysioterapi er der aftalt en samlet rammeforhøjelse på 3,75 % 
i perioden 2023-2026. Det er hensigten i overenskomsten, at midlerne så vidt muligt skal anvendes til nye 
ydernumre med nye ejere i kommuner, hvor der er særlige demografiske udfordringer. Det er den enkelte 
kommune, der skal finansiere en eventuel øget kapacitet i det omfang kommunens egne borgere benytter 
kapaciteten. Hvis rammeforhøjelsen på 3,75 % på landsplan ikke er blevet brugt ved udgangen af 2026, vil 
ikke-disponerede midler på nationalt niveau blive tillagt alle eksisterende klinikkers kapacitet via en 
procentuel forhøjelse. Dette vil også ske i kommuner, der har sagt ja til nye kapaciteter. Med den nye 
praksisplan lægges der som nævnt ikke op til udvidet kapacitet i kommunerne i [adresse].
På regionalt niveau gøres brug af forskellige redskaber i forhold til styring og opfølgning på udgifterne, som 
fx kontrolstatistik. Der er fokus på at sikre, at det er de rette borgere, der henvises, og at de får det rette 
tilbud. Et vigtigt element er fx at omlægge individuel træning til holdtilbud i de situationer, hvor det er fagligt 
relevant.
[adresse] udgifter til vederlagsfri fysioterapi og vederlagsfri ridefysioterapi var 10,43 mio. kr. i 2023. Dertil 
kom udgifter på ca. 0,97 mio. kr. til Favrskov Kommunes eget tilbud. 
INDDRAGELSE
Forslaget til praksisplanen har været i høring hos Favrskov Kommunes Handicapråd og Ældreråd. 
INDSTILLING
Direktøren for Social og Sundhed indstiller til Byrådet:
1.
At forslag til høringssvar fra [adresse] til ”Praksisplan for fysioterapi 2025” godkendes. 
BESLUTNING
Social- og Sundhedsudvalget, 3. december 2024:
Fraværende: Ingen
Indstilles godkendt.
Økonomiudvalget, 10. december 2024:
Fraværende: Ingen
Indstilles godkendt.
Byrådet, 17. december 2024:
Fraværende: Ingen
Godkendt.
Bilag

Høringsversion Praksisplan for fysioterapi  (3819296)

Høringsbrev  (3819295)

Høringssvar fra [adresse] til praksisplan for fysioterapi (3815428)

Høringssvar fra Handicaprådet (3819225)

Høringssvar fra Ældrerådet  (3819229)
